Document ID: /roh_data/filtered/fineweb-2-filterrobots_roh.jsonl.gz/24144

Central per che uffants na vegnan betg pertutgads è ch’ils creschids, che vivan en la medema chasada, hajan lavur.
En chasadas cun creschids senza lavur è mintga segund uffant periclità e mintga tschintgavel uffant pertutgà da povradad.
Mintga 20avel uffant en Svizra viva en povradad
Var 30% dals uffants ch’èn pertutgads da povradad vivan en ina chasada cun creschids, ch’han nagina lavur. Ils ulteriurs 70% - quai èn passa 51’000 uffants en Svizra – vivan en chasadas, nua ch’ils creschids na survegnan tras lur lavur betg avunda raps per pudair viver sur quai ch’è il cunfin da povradad.
Povradad da l’uffant periclitescha sia vita sco creschì
Dad esser pover sco uffant è in factur da ristg per tut la vita. Uffants periclitads u schizunt pertutgads da povradad n’han betg las medemas pussaivladads, da prender part vi da la vita u sa sviluppar en ella. Il studi sa basa sin las cifras da povradad e stgarsadad materiala da l’onn 2014.
Situaziun en grondas parts da l'Europa anc pli nauscha
Cumpareglià cun auters pajais europeics è la situaziun èn Svizra però relativamain positiva. Sumegliant u in zic meglier sco en Svizra vai sulettamain cun ils uffants en pajais da la Scandinavia ed en ils Pajais Bass.
RR novitads 10:00